P6_TA(2006)0269

Inimõiguste olukord Tuneesias

Euroopa Parlamendi resolutsioon Tuneesia kohta

Euroopa Parlament,

- võttes arvesse oma varasemaid resolutsioone inimõiguste olukorra kohta Tuneesias ja eriti 29. septembril 2005 vastu võetud resolutsiooni [1] ja 15. detsembril 2005 vastu võetud resolutsiooni [2];

- võttes arvesse Euroopa Ühenduse ja selle liikmesriikide ning Tuneesia vahelist Euroopa - Vahemere piirkonna assotsiatsioonilepingut [3], mis jõustus 1. märtsil 1998;

- võttes arvesse komisjoni 21. mai 2003. aasta mai teatist "Uus tõuge ELi ja Vahemere partnerite koostöös toimuvale tegevusele inimõiguste ja demokratiseerimise valdkonnas" (KOM(2003)0294);

- võttes arvesse komisjoni 12. aprilli 2005. aasta aprilli teatist Euroopa - Vahemere piirkonna partnerluse kümnenda aastapäeva kohta ja tööprogrammi kohta viie järgneva aasta väljakutsetele vastamiseks (KOM(2005)0139);

- võttes arvesse komisjoni 12. mai 2004. aasta teatist Euroopa naabruspoliitika kohta (KOM(2004)0373) ja 4. juulil 2005. aastal jõustunud ELi-Tuneesia koostöö tegevuskava;

- võttes arvesse nõukogu 2004. aasta juunis vastu võetud suuniseid inimõiguste eest võitlejate kaitsmise kohta;

- võttes arvesse nõukogu eesistujariigi ja komisjoni poolt 13. detsembri 2005. aasta arutelu käigus tehtud deklaratsioone inimõiguste olukorra kohta Tuneesias;

- võttes arvesse oma 14. veebruaril 2006 vastu võetud resolutsiooni inimõiguste- ja demokraatiaklausli kohta ELi kokkulepetes [4];

- võttes arvesse Euroopa Liidu eesistujariikide poolt 2005. aasta septembrist kuni 2006. aasta maini seoses inimõiguste olukorraga Tuneesias võetud meetmeid;

- võttes arvesse Tuneesia nimetamist Euroopa - Vahemeremaade parlamentaarse assamblee eesistujaks 1. aprillil 2006;

- võttes arvesse 7. juunil 2006. aastal toimunud Euroopa - Vahemeremaade parlamentaarse assamblee poliitikakomisjoni istungit;

- võttes arvesse Tuneesia valimist ÜRO Inimõiguste Nõukogusse ja kohustusi, mida Tuneesia seoses inimõigustega on võtnud;

- võttes arvesse kodukorra artikli 103 lõiget 4,

A. tuletades meelde, et vastavalt ELi-Tuneesia assotsiatsioonilepingule ja sellega seotud Euroopa naabruspoliitika tegevuskavale kujutavad inimõigused endast Euroopa Liidu ja Tuneesia vaheliste suhete olulist osa;

B. tuletades sellega seoses meelde, et Tuneesia on kõnesolevas tegevuskavas kohustunud edendama demokraatiat ja põhiõiguste austamist kooskõlas rahvusvaheliste konventsioonidega ning et nendest kohustustest kinnipidamine on Euroopa Liidu ja Tuneesia vaheliste suhete arengus olulise tähtsusega;

C. tuletades meelde kolme nõudmist, mille komisjon esitas Tuneesia võimudele: kodanikuühiskonna projektidele eraldatud Euroopa Liidu toetuse kohene vabastamine, kohtusüsteemi reformiprogrammi elluviimine ja inimõiguste allkomitee loomine;

D. märkides seoses sellega, et kõnesolevate komisjoni nõudmiste ainus tulemus oli kohtureformi rahastamise konventsiooni sõlmimine;

E. arvestades, et Tuneesia parlament võttis selles konventsioonis ette nähtud seaduse, millega luuakse kõrgem advokaadiinstituut, vastu 2006. aasta mai alguses, ilma et advokatuuri seisukohti oleks arvesse võetud, ning märkides, et Tuneesia valitsus pole ikka veel esitanud kutset ÜRO kohtunike ja advokaatide sõltumatuse eriraportöörile;

F. avaldades muret seoses 27. ja 28. maiks 2006 kavandatud Tuneesia inimõiguste liiga (LTDH) kongressi keelamisega ning jõu ja vägivalla kasutamisega inimõiguste eest võitlejate ja rahvusvaheliste vaatlejate vastu;

G. tuletades meelde, et LTDH on esimene araabia maades ja Aafrikas loodud inimõigusteliiga ja üks Tuneesia kodanikuühiskonna alustugesid;

H. arvestades, et põhiõiguste ja -vabaduste olukord Tuneesias on endiselt murettekitav ning et nõukogu ja komisjoni senised meetmed on osutunud selgelt ebapiisavaks;

I. arvestades, et alates 1. aprillist 2006 on Tuneesia Euroopa - Vahemeremaade parlamentaarse assamblee eesistuja ning et see seab Tuneesiale erilise kohustuse edendada Euroopa Liidu ja Vahemere piirkonna vahelise koostöö raames demokraatiat ja inimõigusi;

J. tuletades meelde, milline roll on Tuneesial Euroopa ja Vahemere piirkonnas rahul, õitsengul ja demokraatial rajaneva ala loomisel,

1. tuletab meelde, et Tuneesia ja Euroopa Liit on alates 1998. aastast seotud Euroopa - Vahemere piirkonna assotsiatsioonilepinguga, mille olulise osa moodustab artiklis 2 sisalduv inimõiguste klausel;

2. avaldab kahetsust seoses sellega, et põhivabaduste ja inimõiguste olukord Tuneesias on endiselt murettekitav, ja palub Tuneesia võimudel täita oma rahvusvahelisi kohustusi;

3. ootab Tuneesia võimudelt selgitusi seoses LTDH kongressi keelamisega ja seoses Tuneesia inimõiguste eest võitlejate ja kohtunike vastu toime pandud vägivallaaktidega;

4. palub Euroopa Liidu eesistujariigil teha avalik deklaratsioon LTDH kongressi keelamise ja Tuneesia inimõiguste eest võitlejate ja kohtunike vastu toime pandud vägivallaaktide kohta;

5. kordab oma nõudmist nõukogule ja komisjonile korraldada assotsiatsiooninõukogu istung, et arutada inimõiguste olukorda Tuneesias;

6. palub sellega seoses nõukogul ja komisjonil võtta Tuneesia võimude suhtes kiiresti kõik vajalikud meetmed, et tagada kodanikuühiskonna projektidele eraldatud Euroopa Liidu toetuse ja advokaat Mohammed Abbou vabastamine; nõuab inimõiguste eest võitlejatele täieliku tegevusvabaduse tagamist Tuneesias kooskõlas ELi vastavate suunistega;

7. palub komisjonil teha kõik endast olenev, et tagada Tuneesia kohtureformi toetamise projekti abil kohtuvõimu sõltumatus ja kohtunike tegevusvabadus; palub seoses sellega võtta Tuneesia võimudel vastu ÜRO kohtunike ja advokaatide sõltumatuse eriraportöör;

8. on seisukohal, et käimasolevate reformide elluviimist tuleb pidada Euroopa Liidu ja Tuneesia vahelise partnerluse prioriteediks ning Euroopa Liidu ja Tuneesia vaheliste suhete rahumeelse arengu esmatähtsaks tingimuseks;

9. nõuab, et Tuneesia juhid teeksid Euroopa - Vahemeremaade parlamentaarse assamblee töö hõlbustamiseks koostööd inimõiguste austamise küsimuses ning ootab selles vallas märgatavat edasiminekut, et tagada eelkõige järgmise Euroopa - Vahemeremaade parlamentaarse assamblee täiskogu istungi õnnestumine;

10. teeb presidendile ülesandeks edastada käesolev resolutsioon nõukogule, komisjonile, Tuneesia valitsusele ja parlamendile ning Euroopa - Vahemeremaade parlamentaarse assamblee juhatusele.

[1] Vastuvõetud tekstid, P6_TA(2005)0368.

[2] Vastuvõetud tekstid, P6_TA(2005)0525.

[3] EÜT L 97, 30.3.1998, lk 2.

[4] Vastuvõetud tekstid, P6_TA(2006)0056.

--------------------------------------------------